**DĖL PRITARIMO PROJEKTUI PAGAL 2014–2021 M. EUROPOS EKONOMINĖS ERDVĖS FINANSINIO MECHANIZMO PROGRAMOS „KULTŪRA“ KVIETIMĄ   
LT04-1-KM-K01 „KULTŪROS PRIEINAMUMO PLĖTOJIMAS IR KULTŪRINIO ŠVIETIMO STIPRINIMAS“**

2020 m. lapkričio 5 d. Nr. T-

Panevėžys

Vadovaudamasi Lietuvos Respublikos vietos savivaldos įstatymo 16 straipsnio 4 dalimi ir 2014–2021 m. Europos ekonominės erdvės finansinio mechanizmo programos „Kultūra“ kvietimo „Kultūros prieinamumo plėtojimas ir kultūrinio švietimo stiprinimas“ gairėmis pareiškėjams, patvirtintomis VšĮ Centrinės projektų valdymo agentūros direktoriaus pavaduotojo 2020 m. vasario 25 d. potvarkiu Nr. DR-20-2-2020-16 „Dėl 2014–2021 m. Europos ekonominės erdvės finansinio mechanizmo programos „Kultūra“ kvietimo „Kultūros prieinamumo plėtojimas ir kultūrinio švietimo stiprinimas“ gairių pareiškėjams patvirtinimo“, Savivaldybės taryba nusprendžia:

1. Pritarti projektui „Voss modelio integravimas kultūros prieinamumo plėtojimui ir kultūrinio švietimo stiprinimui Panevėžio regione“ pagal 2014–2021 m. Europos ekonominės erdvės finansinio mechanizmo programos „Kultūra“ kvietimą LT04-1-KM-K01 „Kultūros prieinamumo plėtojimas ir kultūrinio švietimo stiprinimas“.

2. Užtikrinti 1 punkte įvardyto projekto ne mažesnį nei 15 proc. bendrąjį finansavimą nuo visų tinkamų finansuoti projekto išlaidų.

3. Įsipareigoti padengti netinkamas finansuoti, tačiau 1 punkte įvardytam projektui įgyvendinti būtinas išlaidas, ir tinkamas išlaidas, kurių nepadengia projektui skiriamas finansavimas.

4. Užtikrinti investicijų tęstinumą 5 metus po projekto finansavimo pabaigos 2014–2021 m. Europos ekonominės erdvės ir Norvegijos finansinių mechanizmų administravimo ir finansavimo taisyklėse nustatyta tvarka.

**PANEVĖŽIO RAJONO SAVIVALDYBĖS ADMINISTRACIJOS**

**INVESTICIJŲ IR UŽSIENIO RYŠIŲ SKYRIUS**

Panevėžio rajono savivaldybės tarybai

**AIŠKINAMASIS RAŠTAS DĖL SPRENDIMO DĖL PRITARIMO PROJEKTUI PAGAL 2014–2021 M. EUROPOS EKONOMINĖS ERDVĖS FINANSINIO MECHANIZMO PROGRAMOS „KULTŪRA“ KVIETIMĄ LT04-1-KM-K01 „KULTŪROS PRIEINAMUMO PLĖTOJIMAS IR KULTŪRINIO ŠVIETIMO STIPRINIMAS“ PROJEKTO**

2020 m. spalio 19 d.

Panevėžys

**Projekto rengimą paskatinusios priežastys.**

2020 m. vasario mėn. VšĮ Centrinė projektų valdymo agentūra paskelbė kvietimą teikti paraiškas Kultūros prieinamumo plėtojimui ir kultūrinio švietimo stiprinimui pagal 2014–2021 m. Europos ekonominės erdvės finansinio mechanizmo programą „Kultūra“. Pagal Gairėse pareiškėjams nustatytus reikalavimus pareiškėjas privalo turėti bent vieną partnerį iš bent vienos valstybės donorės, todėl dėl šio bendro projekto rengimo susitarta su Voss kultūros mokykla iš Bergeno, Norvegijos Karalystės. Atsižvelgiant į tai, jog pagrindinė pareiškėjo arba jo Lietuvos partnerio veikla privalo būti vykdoma kultūros sektoriuje, antrasis projekto partneris yra Naujamiesčio kultūros centras-dailės galerija.

**Sprendimo projekto esmė ir tikslai.**

Sprendimo projekto tikslas – pritarti projektui, užtikrinti šio projekto ne mažesnį nei 15 proc. bendrąjį finansavimą nuo visų tinkamų finansuoti projekto išlaidų, įsipareigoti padengti netinkamas finansuoti, tačiau projektui įgyvendinti būtinas išlaidas, ir tinkamas išlaidas, kurių nepadengia projektui skiriamas finansavimas, bei užtikrinti investicijų tęstinumą 5 metus po projekto finansavimo pabaigos.

**Kokių pozityvių rezultatų laukiama.**

Pagrindinis projekto tikslas – pagerinti profesionalių kultūros produktų ir paslaugų sklaidą Panevėžio regione bei užtikrinti lygiavertį prieinamumą; skatinti suaugusiųjų, vaikų ir jaunimo kūrybingumą, sudarant sąlygas jų dalyvavimui kultūrinio švietimo veiklose taikant norvegiškąjį Voss mokymų modelį. Norvegiškasis Voss modelis – pirmoji tokio pobūdžio programa Skandinavijoje, visapusiškai ugdanti muzikinių meno kolektyvų vadovus jų vietos kolektyvų ir ansamblių aplinkoje. Voss modeliu siekiama lavinti vadovus darbui visais lygiais, t. y. apmokyti esamus ir būsimus orkestrų, kapelų, chorų, vokalinės muzikos kolektyvų, folkloro ansamblių ir grupių vadovus: šiuo modeliu keliamas esamų vadovų lygis (I mentorystės etapas) ir atrandami nauji, ambicingi talentai (II mentorystės etapas). Voss modelis suteikia galimybę vadovams įgyti profesionalios praktinės patirties su įvairiais kolektyvais drauge stiprinant glaudų ryšį su vietos muzikiniu gyvenimu. Numatomi tiesioginiai ir nuotoliniai Norvegijos ir Lietuvos ekspertų mokymai iš viso 45 dalyviams: 15 dalyvių – I mentorystės etapu, 30 dalyvių – II mentorystės etapu.

Projekto įgyvendinimo metu kuriamus rezultatus privaloma pristatyti ne mažiau nei tris kartus skirtinguose teritorijos lygiuose vyksiančiuose renginiuose, kuriuose numatomas ne mažesnis nei   
150 asmenų dalyvavimas:

1) ne mažiau nei 1 kartą vietos lygmeniu;

2) ne mažiau nei 1 kartą savivaldybės lygmeniu;

3) ne daugiau nei 1 kartą apskrities centro lygmeniu.

Iš projekto lėšų taip pat planuojama įsigyti įrangą – planšetinius kompiuterius projekto dalyviams su kompiuterinėmis muzikinėmis programomis, kurių naudojimas papildytų mokymo(si) procesą, darytų jį efektyvesnį ir padėtų siekti geresnių rezultatų. Planuojama projekto trukmė 20 mėn.

**Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta.**

Neigiamų pasekmių nenumatoma.

**Kokius galiojančius teisės aktus būtina pakeisti ar panaikinti, priėmus teikiamą projektą.**

Priėmus teikiamą projektą, jokių galiojančių teisės aktų pakeisti ar panaikinti nereikia.

**Reikiami paskaičiavimai, išlaidų sąmatos bei finansavimo šaltiniai, reikalingi sprendimui įgyvendinti.**

Bendra preliminari projekto vertė – 192 203,50 Eur, iš jų 163 372,97 Eur Europos ekonominės erdvės finansinio mechanizmo lėšos (85 proc.), 28 830,53 Eur savivaldybės biudžeto lėšos (15 proc.).

**Kiti, sprendimo projekto rengėjo nuomone, reikalingi paaiškinimai.**

Sprendimo projektui antikorupcinis vertinimas nereikalingas.

Skyriaus vedėja Miglė Bražėnienė